Ալեքսանդր Սուվորովի հուշարձան (Սանկտ Պետերբուրգ)

Ալեքսանդր Սուվորովի հուշարձան (), հուշարձան Ռուսաստանի Սանկտ Պետերբուրգ քաղաքում, որը նվիրված է ռուս մեծանուն զորահրամանատար, գեներալիսիմուս Ալեքսանդր Վասիլևիչ Սուվորովին։

Գտնվում է Սուվորովի հրապարակում՝ Մարսի դաշտի և Տրոիցկի կամրջի դիմաց, Մարմարե պալատի և կոմս Սալտիկովի տան միջև։

Պատմություն 
Ալեքսանդր Սուվորովի հուշարձանը տեղադրվել է Պավել I կայսրի հրամանով, որի իշխանության օրոք զորահրամանատարը կազմակերպել է իր հայտնի արշավանքը Իտալիա, որի համար ստացել է «Իտալիայի իշխան» տիտղոսը։

Հուշարձանի գրանիտե կլոր պատվանդանի վրա արված է հետևյալ գրությունը. «Իտալիայի իշխան, կոմս Սուվորով-Ռիմնիկսկի։ 1801 թ.»։

Հուշարձանի հեղինակն է քանդակագործ Միխայիլ Կոզլովսկին, որը հուշարձանը կերտել է 1799-1801 թվականներին։ Պատվանդանին կանգնած ֆելդմարշալը Մարս աստծո այլաբանական կերպարով է. նրա աջ ձեռքին վեր բարձրացրած սուր է, իսկ ձախին՝ վահան, Սուվորովն անտիկ դարաշրջանի հագուստով է։ Ա. Վ. Սուվորովի պատկերաքանդակը պատրաստված է բրոնզից։ Ընդ որում՝ հաճախ նշվում է, որ հուշարձանը չունի ուղղակի դիմանկարային նմանություն ֆելդմարշալին, այլ ներկայացնում է մեծ զորահրամանատարի խորհրդանշական հերոսական-էպիկական պատկերը։ Հուշարձանի հանդիսավոր բացումը տեղի է ունեցել 1801 թվականի մայիսի 5 (17)-ին։

Սուվորովի սանկտպետերբուրգյան հուշարձանը Ռուսաստանում չթագադրված անձի առաջին հուշարձանն է։  Դրանից առաջ Ռուսաստանում հուշարձաններ տեղադրվում էին միայն ցարերի և կայսրերի պատվին։

Սուվորովի հուշարձանի մոդելը պահվում է Մոսկվայի Տրետյակովյան պատկերասրահում։

Հուշարձանի գտնվելու վայրի պատմություն 
Սկզբնապես ֆելդմարշալի հուշարձանը տեղակայվում էր Մոյկա գետի մոտակայքում գտնվող Ցարիցին մարգագետնի (այժմ՝ Մարսի դաշտ) հակառակ կողմում։ 1818 թվականին, Ալեքսանդր I կայսրի թագավորելու ժամանակաշրջանում, Կ. Ի. Ռոսսիի առաջարկով,  հուշարձանը տեղափոխվեց այժմյան վայր։ 1834 թվականին ճաքճքված մարմարե պատվանդանը փոխարինվեց նույն ձևի գրանիտե պատվանդանով։

Պատկերասրահ

Ծանոթագրություններ

Գրականություն 
 Путеводитель по С.-Петербургу: Репринтное воспроизведение издания 1903 года. — Л.: СП «ИКАР», 1991. ISBN 5-85902-065-1
 

Բրոնզե արձաններ
Ռուսաստանի մշակութային ժառանգության օբյեկտներ
Քանդակներ այբբենական կարգով
Սանկտ Պետերբուրգի հուշարձաններ
1801 հիմնադրումներ Ռուսաստանում